P6_TA(2004)0023

Grúzia

Az Európai Parlament állásfoglalása Grúziáról

Az Európai Parlament,

- tekintettel az Európai Unió és Grúzia közötti partnerségi és együttműködési megállapodásra [1] amely 1999-ben lépett hatályba,

- tekintettel a térség országaival fenntartott kapcsolatairól szóló korábbi állásfoglalásaira, így különösen a Dél-Kaukázussal kapcsolatos EU-politikáról szóló, 2004. február 26-i Tanácshoz intézett ajánlására [2],

- tekintettel az Európai Unió kibontakozóban lévő "Szélesebb Európa" elnevezésű szomszédsági politikájára, amely e térségre is kiterjed, valamint a térség országainak azon kimondott, hosszú távú célkitűzésére, hogy teljes mértékben részt vegyenek az európai integrációban és együttműködésben,

- tekintettel eljárási szabályzata 103. cikkének (4) bekezdésére,

A. üdvözölve a jelenleg zajló politikai és gazdasági reformokat, a szilárd és hatékony demokratikus intézmények létrehozására irányuló intézkedéseket, valamint a kormány azon erőfeszítéseit, amelyek a széles körű korrupció felszámolására irányulnak, békés és sikeres, a térség és Európa többi részének stabilitásához hozzájárulni képes Grúziát hozva létre,

B. sajnálattal szemlélve a Dél-Oszétia térségében a közelmúltban történt erőszakos megnyilvánulásokat és az erőszak elterjedését, ami halálos áldozatokhoz, sérülésekhez és súlyos anyagi károkhoz vezetett,

C. mivel Abházia és Dél-Oszétia térségében a konfliktusmegoldásban való előrelépés hiánya akadályozza Grúzia fejlődését,

D. mivel az Európai Uniónak növelnie kell támogatását a grúziai és a dél-kaukázusi térség konfliktusai megoldásának elősegítését szolgáló, folyamatban lévő erőfeszítésekre vonatkozóan, az Európai Biztonsági és Együttműködési Szervezettel (EBESZ) és más szereplőkkel együttműködésben,

E. mivel az Abháziában 2004. október 3-án zajlott "elnökválasztás" az Abházia végleges jogállására vonatkozó megállapodás hiányában nem tekinthető legitimnek és elfogadhatatlannak minősül; mivel ezen választás egy 115000 személyt magában foglaló választói körön alapult, és mivel előzőleg több mint 300000 grúzt fosztottak meg jogaitól, elűzvén őket a térségben lévő otthonaikból,

F. sajnálattal szemlélvén az orosz hatóságok közelmúltbeli kijelentéseit, amelyek a megelőző csapások alkalmazását a Dél-Kaukázusban Oroszország biztonsági doktrínája részének tekintik, és amelyek hangsúlyozzák Oroszország alapvető szerepét a fennálló konfliktusok megoldásában,

1. kifejezi teljes mértékű támogatását Grúzia szuverenitására és területi integritására vonatkozóan, és felhívja a figyelmet annak szükségességére, hogy az abháziai és dél-oszétiai konfliktusokra tárgyalások és bizalomépítés révén, kizárólag békés eszközökkel kell megoldást találni, tiszteletben tartva Grúzia népeinek jogát arra, hogy maguk határozzák meg kulturális, társadalmi, gazdasági és politikai céljaikat;

2. felszólítja a grúz kormányt, hogy erősítse meg elkötelezettségét Abházia és Dél-Oszétia autonómája iránt, ami a jelek eszerint előfeltétele a konfliktusok békés megoldásának és a megegyezésen alapuló nemzeti egyesítésnek;

3. hangsúlyozza, hogy a dél-oszétiai konfliktuszóna teljes katonai leszerelése - az EBESZ közös békefenntartó erőinek kivételével - előfeltétele a térségben fennálló konfliktus tartós és békés megoldásának; felkéri a Tanácsot, hogy támogassa az EBESZ térségbeli missziója hatékonyságának további növelését;

4. elutasítja és nem tekinti legitimnek az abháziai "elnökválasztást", és felhívja a Bizottságot és a Tanácsot, hogy támogassák a grúz-abház konfliktusra vonatkozó, ENSZ által vezetett tárgyalási folyamat intenzívebbé tételét;

5. üdvözli az EBVP jogállamiság-missziójának kezdetét Grúziában; úgy véli, hogy a misszió előrelépést jelent az EU és Grúzia közötti kapcsolatokban és Grúzia előrehaladásában az EU-val fenntartott kapcsolatainak elmélyítése és hatékonyabbá tétele felé, valamint az európai szomszédsági politika céljaihoz való csatlakozás felé;

6. felhívja az Európai Uniót és a soros elnökséget, hogy az EU dél-kaukázusi különleges képviselője számára biztosítson minden szükséges forrást fellépésének hatékonysága és láthatóvá tétele érdekében, és tegyen további határozott lépéseket az EU térséget érintő politikai céljainak biztosítására, beleértve hajlandóságát a közvetítésre a konfliktusokban;

7. felhívja a Tanácsot és a Bizottságot, hogy a stabilitás megteremtésére irányuló folyamatba politikai tárgyalások révén teljes körűen vonja be az Orosz Föderációt, és felhívja az Orosz Föderáció kormányát, hogy tartózkodjon minden olyan fellépéstől, amely veszélyeztetné e folyamatot; felhívja a Tanácsot és a Bizottságot, hogy Grúzia területi integritásának kérdését vegye fel az Oroszországgal a partnerségi és együttműködési megállapodás keretében folytatott párbeszéd napirendjére;

8. sürgeti az Orosz Föderációt, hogy tegyen eleget az 1999-es isztambuli EBESZ-csúcson tett, a grúziai orosz katonai erők csökkentésére és kivonására vonatkozó kötelezettségvállalásainak, valamint támogatja Grúziának a Szaakasvili elnök által az ENSZ-ben kifejezett vállalását, miszerint az orosz hadsereg kivonulását követően nem vonulnak be idegen csapatok;

9. az EU aktív részvételétre szólít fel azon kezdeményezések továbbfejlesztésében, amelyek a térségben holtpontra jutott helyzetek feloldását szolgálják;

10. e tekintetben üdvözli a grúz miniszterelnök, Zurab Zsvania és Dél-Oszétia szeparatista vezetője, Eduard Kokoiti közötti jövőbeli találkozóra vonatkozóan létrejött megállapodást; felhívja a Tanácsot, hogy szorosan kövesse figyelemmel a fejleményeket és tegyen meg minden erőfeszítést a párbeszéd elősegítése és a feszült helyzet fokozódásának megakadályozása érdekében;

11. utasítja elnökét, hogy továbbítsa ezt az állásfoglalást a Tanácshoz, a Bizottsághoz, a soros elnökséghez, az ENSZ főtitkárához, az Európai Biztonsági és Együttműködési Szervezethez, a NATO főtitkárához, Grúzia elnökéhez és parlamentjéhez, valamint Dél-Oszétia és Abházia tényleges hatóságaihoz;

[1] HL L 205., 1999.8.4., 1. o.,

[2] P5_TA(2004)0122.

--------------------------------------------------